ПРОТОКОЛ № 2

ЗА ПРЕСТРУКТУРИРАНЕ НА НА ЧЕШКАТА СТОМАНОДОБИВНА ИНДУСТРИЯ

1. Въпреки разпоредбите на членове 87 и 88 от Договора за Европейската общност, държавната помощ, предоставена от Чешката република за целите на преструктурирането на определени части от чешката стоманодобивна индустрия от 1997 до 2003 г., се приема, че е в съответствие с общия пазар при условие, че:

- срокът, предвиден в член 8, параграф 4 от Протокол 2 за продуктите на ЕОВС към Европейското споразумение за асоцииране между Европейските общности и техните държави-членки, от една страна и Чешката република, от друга страна [1], е удължен до датата на присъединяване,

- сроковете, предвидени в плана за преструктуриране, въз основа на които действието на гореспоменатия протокол бе удължено, се спазват в рамките на периода 2002 – 2006 г.,

- условията, предвидени в този протокол са спазени, и

- няма да се отпуска държавна помощ за преструктуриране на чешката стоманодобивна индустрия след датата на присъединяването.

2. Преструктурирането на чешкия стоманодобивен сектор, както е описано в отделните бизнес планове на дружествата, изброени в приложение 1, и в съответствие с условията, предвидени в този протокол, ще приключи не по-късно от 31 декември 2006 г. (по-нататък, наричан "края на периода на преструктуриране").

3. Само дружествата, изброени в приложение 1 (по-нататък, наричани "дружествата бенефициенти") могат да отговарят на изискванията за предоставяне на държавна помощ в рамките на програмата за преструктуриране на чешката стоманодобивна индустрия.

4. Дружеството - бенефициент не може:

а) в случай на сливане с дружество, което не е включено в списъка в приложение 1, да предостави ползите от помощта, предоставени на дружеството бенефициент;

б) да придобие активите, на която и да е компания, която не е включена в приложение 1, и която е обявена в банкрут в периода до 31 декември 2006 г.

5. Всяка последваща приватизация, на която и да е от дружествата бенефициенти ще спазва условията и принципите, отнасящи се до жизнеспособността, държавните помощи и намаляването на производствените мощности, определени в този протокол.

6. Общата помощ за преструктуриране, която се отпуска на дружествата-бенефициенти, се определя от основанията, предвидени в одобрения план за преструктуриране на чешката стоманодобивна индустрия и в отделните бизнес планове, както са одобрени от Съвета. Но във всеки случай, помощта изплатена в периода 1997-2003 г., се ограничава до максималния размер от 14147425201 CZK. От тази обща сума Nová Hut’ получава най-много 5700075201 CZK, Vítkovice Steel получава най-много 8155350000 CZKи Válcovny Plechu Frýdek Místek получава най-много 292000000 CZK в зависимост от изискванията както са предвидени в одобрения план за преструктуриране. Помощта се предоставя само веднъж. Няма да се предоставят други държавни помощи от Чешката република за целите на преструктурирането на чешката стоманодобивна индустрия.

7. Чистото намаляване на производствената мощност, което трябва да се постигне от Чешката република за готови продукти през периода 1997-2006 г., трябва да възлезе на 590000 тона.

Намаляването на производствените мощности ще се измерва само въз основа на постоянно затворените средства за производство посредством тяхното физическо разрушаване, по такъв начин, че да не могат да бъдат отново възстановени. Обявяването в несъстоятелност на стоманодобивно предприятие не се приема за намаляване на производствена мощност.

Горното ниво на чисто намаляване на производствената мощност, заедно с всички други намалявания на мощностите, посочени като необходими в програмите за преструктуриране, се завършва в съответствие с времевия график в приложение 2.

8. Чешката република премахва търговските бариери на пазара на въглища в съответствие с достиженията на правото на ЕС до присъединяването, даващо възможност на чешките стоманодобивни предприятия да получат достъп до въглища на цените на международните пазари.

9. Бизнес планът за дружеството - бенефициент Nová Hut’ ще се изпълни. В частност:

а) заводът Vysoké Pece Ostrаvа ще попадне в организационната рамка на Nová Hut’ чрез придобиването на пълната собственост. Определя се целева дата за това сливане, включващо определянето на отговорността за неговото осъществяване;

б) усилията за преструктуриране се концентрират върху следното:

- развиване на Nová Hut’ от ориентирано към производството предприятие към ориентирано към пазара и подобряващо ефикасността и ефективността на своето бизнес управление, включващо по-голяма яснота относно разходите,

- Nová Hut’ преразглежда сбора от своите продукти и навлиза на пазарите с по-висока добавена стойност,

- Nová Hut’ извършва необходимите инвестиции, за да постигне по-високи нива на качество на готовата си продукция в кратък срок;

в) извършва се преструктуриране на заетостта; нивата на продуктивност сравними с тези, постигнати от групировките в стоманодобивната индустрия на ЕС, се достигат до 31 декември 2006 г. въз основа на консолидираните данни на засегнатите компании бенефициенти;

г) съответствието с достиженията на правото на ЕС в областта на опазването на околната среда трябва да се постигне до присъединяването, включително необходимите инвестиции, посочени в бизнес плана. В съответствие с бизнес плана необходимата бъдеща инвестиция, свързана с комплексното предотвратяване и контрол на замърсяването (КПКЗ) трябва също да се осъществи, за да се осигури съобразяването с Директива 96/61/ЕО относно комплексното предотвратяване и контрол на замърсяването [2] до 1 ноември 2007 г.

10. Бизнес планът за дружеството бенефициент Vítkovice Steel ще се изпълни. В частност:

а) прокатният стан "Дуо"ще бъде затворен за постоянно не по-късно от 31 декември 2006 г. В случай на закупуване на дружеството от стратегически инвеститор, договорът за покупка се сключва при условие затваряне до тази дата;

б) усилията за преструктуриране се съсредоточават върху следното:

- увеличаване на преките продажби и по-голямото концентриране върху намаляването на разходите, като това е от основно значение за по-ефективното бизнес управление,

- адаптиране към търсенето на пазара и преминаването към продукти с по-висока добавена стойност,

- придвижване на предложената инвестиция във вторичния процес на производство на стомана от 2004 до 2003 г., за да се позволи на компанията да се конкурира по качество, по-скоро отколкото по цена;

в) съответствието с достиженията на правото на ЕС в областта на опазването на околната среда трябва да се постигне до присъединяването, включително необходимите инвестиции, посочени в бизнес плана, който включва необходимостта от бъдеща инвестиция, свързана с (КПКЗ).

11. Бизнес планът за дружеството бенефициент Válcovny Plechu Frý dek Místek (VPFM) ще се изпълни. В частност:

а) становете за горещо валцуване № 1 и 2 ще се затворят постоянно в края на 2004 г.;

б) усилията за преструктуриране се съсредоточават върху следното:

- извършване на необходимата инвестиция, за да се постигне по-високото качество на готови продукти краткосрочно,

- отдаване на приоритет на изпълнението на ключовите възможности за подобряване на печалбата (включващи реструктуриране на заетостта, намаляване на разходите, подобряване на производителността и преориентиране на разпространението)

12. Всяка последваща промяна на общия план за преструктуриране и отделните планове трябва да се приемат от Комисията, и когато е необходимо, от Съвета.

13. Изпълнението на преструктурирането се осъществява в условията на пълна прозрачност и въз основа на утвърдените пазарни принципи.

14. Комисията и Съвета наблюдават отблизо изпълнението на преструктурирането и изпълнението на условията, предвидени в този протокол относно жизнеспособността, държавната помощ и намаляването на производствените мощности преди и след присъединяването до края на срока за преструктуриране, в съответствие с точки от 15 до 18. За тази цел Комисията докладва на Съвета.

15. Комисията и Съветът наблюдават степените на преструктуриране, предвидени в приложение 3.

16. Мониторингът ще включва независима оценка, която ще се извърши през 2003, 2004, 2005 и 2006 г. Тестът за жизнеспособност на Комисията ще бъде важен елемент, гарантиращ, че е постигната жизнеспособност.

17. Чешката република сътрудничи напълно на разпоредбите за мониторинг. В частност:

Чешката република предоставя на Комисията шестмесечни доклади, засягащи преструктурирането на дружествата бенефициенти, не по-късно от 15 март и 15 септември на всяка година до края на периода на преструктуриране,

Първият доклад се предоставя на Комисията до 15 март 2003 г., а последният до 15 март 2007 г. освен, ако Комисията не реши друго,

Докладите съдържат цялата необходима информация за наблюдение на процеса на преструктуриране и на намаляването и използването на производствените мощности и предоставят достатъчно финансови данни, позволяващи извършването на преценка дали условията и изискванията, които се съдържат в този протокол са били изпълнени. Докладите следва да съдържат поне информацията, установена в приложение 4, като Комисията си запазва правото да я измени съгласно своя опит в процеса на мониторинг. В допълнение към отделните бизнес доклади на дружествата, включени в приложение 1, също ще има доклад за цялостното положение в стоманодобивния сектор на Чехия, който включва последните макроикономически изменения,

Чешката република задължава дружествата бенефициенти да оповестят всички относими данни, които могат, при други обстоятелства, да се считат за поверителни. В доклада си до Съвета, Комисията гарантира, че специалната поверителна информация за дружествата не е разкрита.

18. Комисията може по всяко време да реши да възложи на независим консултант да оцени резултатите от мониторинга, да извърши необходимото изследване и да докладва на Комисията и Съвета.

19. Ако Комисията установи, въз основа на докладите по смисъла на точка 16, че са настъпили значителни отклонения от финансовите данни, на които се основава преценката за жизнеспособността, тя може да изиска Чешката република да вземе подходящите мерки за усилване на мерките за преструктуриране на съответните дружества бенефициенти.

20. Ако мониторингът покаже, че:

а) условията за преходните разпоредбите, съдържащи се в този протокол не са спазени, или, че

б) ангажиментите, поети в рамката на удължаването на периода, по време на който Чешката република може по изключение да предостави държавна подкрепа за преструктуриране на своята стоманодобивна индустрия по смисъла на Европейското споразумение [3] не са били изпълнени или, че

в) в хода на периода на преструктуриране Чешката република е предоставила допълнителна несъвместима държавна помощ на стоманодобивната индустрия и особено на дружествата бенефициенти,

преходните разпоредби, съдържащи се в този протокол няма да произведат действие.

Комисията предприема необходимите стъпки, които изискват всяко съответно дружество да възстанови всяка безвъзмездна помощ, която й е предоставена в нарушение на условията, предвидени в този протокол.

[1] ОВ L 360, 31.12.1994 г., стр.2.

[2] ОВ L 257, 10.10.1996 г., стр.26.

[3] ОВ L 360, 31.12.1994 г., стр.2.

--------------------------------------------------

ПРИЛОЖЕНИЕ 1

ДРУЖЕСТВА, КОИТО СЕ ПОЛЗВАТ ОТ ДЪРЖАВНА ПОМОЩ ПО СИЛАТА НА ПРОГРАМАТА ЗА ПРЕСТРУКТУРИРАНЕ НАЧЕШКАТА РЕПУБЛИКА

NOVÁ HUŤ, а.s.

Vrаtimovská 689

707 02 Ostrаvа-Kunčice

Чешка република

VÍTKOVICE STEEL, а.s.

Ruská 2887/101

706 02 Ostrаvа – Vítkovice

Чешка република

VÁLCOVNY PLECHU, а.s.

Křižíkovа 1377

Frýdek – Místek

Чешка република

--------------------------------------------------

ПРИЛОЖЕНИЕ 2

ГРАФИК ЗА ПРОМЯНА В ПРОИЗВОДСТВЕНИЯ КАПАЦИТЕТ (НАМАЛЯВАНЕ И УВЕЛИЧАВАНЕ) [1]

Дружество | Съоръжение | Промяна в производ-ствения капацитет (т./г.) | Дата на промяна на продукцията | Дата на постоянно затваряне |

Poldi Hütte | Прокатни станове V1-V8 | -120000 | 01.08.1999 г. | 31.05.2000 г. |

VPFM | Станове за горещо валцуване No 1 & 2 | -70000 | 31.12.2004 г. | 31.12.2005 г. |

Vítkovice Steel | Дуо прокатни станове | -130000 | 30.06.2006 г. | 31.12.2006 г. |

Nová Huť | Тежко прокатни станове – HCC | -600000 | 31.08.2006 г. | 31.12.2006 г. |

Nová Huť | Секционен стан | +330000 | 01.01.2007 г. | - |

| Нетна промяна в производствения капацитет | -590000 | | |

[1] Намаляванията на производствения капацитет ще бъдат постоянни, както е определено от Решение № 3010/ЕОВС на Комисията (ОВ L 286, 16.10.1991 г., стр.20.).

--------------------------------------------------

ПРИЛОЖЕНИЕ 3

КРИТЕРИИ НА ПРЕСТРУКТУРИРАНЕ И МОНИТОРИНГ

1. Жизнеспособност

Като се взимат предвид специалните правила за отчитане, прилагани от Комисията, всяка компания бенефициент достига минимален годишен оперативен резултат от оборот (10% за не-интегрираните стоманодобивни предприятия, 13,5% за интегрираните стоманодобивни пещи) и минимална възвращаемост от 1,5% от оборота върху собствения капитал не по-късно от 31 декември 2006 г. Това се проверява чрез независима оценка, извършвана годишно между 2003 и 2006 г., както е предвидено в алинея 16 от протокола.

2. Продуктивност

Обща продуктивност, сравнима с тази, която е постигната от стоманодобивната индустрия на ЕС ще се постигне постепенно до 31 декември 2006 г. Тя се удостоверява от независима оценка, извършвана годишно между 2003 и 2006 г., както е предвидено в параграф 16 от протокола.

3. Намаляване на разходите

Отдава се особена важност на намаляването на разходите като един от ключовите елементи на жизнеспособността. Това се осъществява, в съответствие с бизнес плановете на компаниите бенефициенти.

--------------------------------------------------

ПРИЛОЖЕНИЕ 4

УКАЗАТЕЛЕН СПИСЪК ЗА ИЗИСКВАНАТА ИНФОРМАЦИЯ

1. Продукция и пазарен ефект

- месечното производство на сурова стомана, полуобработени продукти и готови продукти по категория, както и по асортимент,

- продадените продукти, включително обемите, цените и пазарите, разбивка по асортимент.

2. Инвестиции

- подробности за извършените инвестиции,

- дата на завършване,

- разходите по инвестицията, източниците на финансиране и сумата на която и да е отнасяща се до това помощ,

- датата на плащане на помощта, ако има такава.

3. Намаляване на работната сила

- брой и време на загуба на работа,

- еволюиране на заетостта в компаниите бенефициенти (разлика между пряко и непряко наемане).

4. Производствен капацитет (по отношение на целя стоманодобивен сектор в Чешката република)

- дата или очаквана дата на прекратяване на производствените капацитети, посочени в МВП (МВП е максималната възможна годишна производителност, която може да се постигне в обикновени работни условия), които трябва да се закрият, и тяхното описание,

- дата (или очаквана дата) на разглобяване, както е определено в Решение №3010/91/ЕОВС на Комисията за информацията, която се предоставя от стоманодобивните предприятия за техните инвестиции [1], на засегнатите инсталации и подробностите за разглобяването,

- дата (или очаквана дата) на въвеждане на нови производствени капацитети и тяхното описание,

- еволюция в общата производителност в Чешката република на сурова стомана и готови продукти по категории.

5. Разходи

- разбивка на разходите и тяхната съответна еволюция в миналото и бъдещето, особено спестяването на разходи за работна сила, консумирана енергия, спестяване на разходи за сурови материали, консумативи и намаляване на външните услуги.

6. Финансов резултат

- еволюция на подбрани ключови финансови съотношения за гарантиране на напредък за постигането на жизнеспособност (финансовите резултати и съотношения трябва да се предоставят по начин, позволяващ сравнения с финансовия план за преструктуриране на компанията и трябва да включват теста за жизнеспособност на Комисията).

- ниво на таксите за уреждане на продължаване на финансирането,

- подробности и време на отпускане на предоставената помощ,

- подробности и време на изплащане на вече предоставената помощ,

- срокове и условия на всички нови заеми (независимо от източника).

7. Приватизация

- продажни цени и разглеждане на съществуващите задължения,

- разпореждане с приходите от продажби,

- дата на продажбата,

- финансово положение на компанията към момента на продажбата,

- стойност на компанията/активите към момента на продажбата и използвани методи за оценка.

8. Създаване на нова компания или нови заводи, включващи увеличаване на производствения капацитет

- самоличност на всеки участник от частния и публичния сектор,

- източници на финансиране за създаването на нова компания или нови заводи,

- срокове и условия за участието на публичните и частните притежатели на дялове,

- структура на ръководството на новата компания.

[1] ОВ L 286, 16.10.1991 г., стр.20.

--------------------------------------------------